**Opis predmetu zákazky**

„Vykonávanie odborných prehliadok, odborných skúšok a preventívnej údržby výťahov v objektoch VšZP, a.s“

Predmetom zákazky je vykonávanie pravidelných odborných prehliadok, odborných skúšok, opakovaných úradných skúšok a preventívnej údržby (ďalej len: „OPaOS“) výťahov v objektoch verejného obstarávateľa počas 30 mesiacov od nadobudnutia účinnosti zmluvy.

Verejný obstarávateľ žiada vykonať predmet zákazky v zmysle platnej legislatívy SR a v súlade s ustanoveniami súvisiacich platných technických noriem:

* vyhláška MPSVaR SR č. 508/2009 Z.z., ktorou sa ustanovujú podrobnosti na zaistenie bezpečnosti a ochrany zdravia pri práci s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia v znení neskorších predpisov;
* STN 27 4002 - Výťahy. Montáž, skúšanie a prevádzka elektrických výťahov;
* STN 27 4007 - Výťahy. Revízna kniha výťahu, (Kniha kontrol výťahu);
* STN EN 13015+A1 - Údržba výťahov a pohyblivých schodov. Pravidlá návodov na údržbu.

**Rozsah predmetu zákazky:**

1. vykonávanie pravidelných OPaOS,
2. vykonávanie preventívnej údržby výťahov (odstraňovanie bežných prevádzkových porúch),
3. zabezpečenie 24-hodinového pohotovostného dispečingu a komunikácie s dispečingom,
4. ročné školenie zamestnancov verejného obstarávateľa a poradenstvo.

**Bližšia špecifikácia opisu predmetu zákazky**

Verejný obstarávateľ požaduje:

* Podľa bodu 1. Opisu predmetu zákazky

Vykonávanie pravidelných OPaOS v súlade s platnou legislatívou a STN v termínoch podľa prílohy č. 2 a pokynov a odporúčaní výrobcov výťahov.

* Podľa bodu 2. Opisu predmetu zákazky:

Vykonávanie preventívnej údržby výťahov za účelom zaistenia bezpečnosti a spoľahlivosti prevádzky výťahov verejného obstarávateľa, t.j.:

* odstraňovanie bežných prevádzkových porúch vrátane dodávky drobných náhradných dielov,

Bežná prevádzková porucha je porucha výťahu, ktorá vznikla v dôsledku bežnej prevádzky a ktorú servisný technik môže odstrániť operatívnym zásahom, v dobe výkonu 3 mesačnej, alebo 1 ročnej kontroly výťahu a to nastavením, zoradením alebo výmenou drobných náhradných dielov. Drobnými náhradnými dielmi sú napr. drobný spojovací materiál, pružinky, tesnenia, poistky, žiarovky a pod.

* preventívnu údržbu – profylaktiku výťahu a jeho strojovne v rámci ročnej kontroly,
* čistenie kabíny, strojovne a suchej priehlbne od prevádzkových nečistôt.
* Podľa bodu 3. Opisu predmetu zákazky:

Zabezpečenie 24-hodinového monitorovaného pohotovostného dispečingu a komunikácie s dispečingom, prostredníctvom ktorého verejný obstarávateľ bezplatne nahlasuje poruchy výťahov a iné požiadavky podľa opisu predmetu zákazky.

* Podľa bodu 4. Opisu predmetu zákazky:

Ročné bezplatné školenie dozorcu výťahu, pričom súčasťou školenia je aj zaškolenie dozorcu s postupom bezpečného vyslobodenia zaseknutej osoby v kabínke výťahu.

Poradenstvo verejného obstarávateľa v oblasti návrhu na potrebnú opravu, vyplývajúcu z výsledkov odborných prehliadok a odborných skúšok vrátane posúdenia bezpečnostných rizík a nebezpečných stavov.

Posúdenie bezpečnostných rizík a nebezpečných stavov výťahov s rokom výroby 2000 a menej podľa platnej STN, pričom výsledkom posúdenia rizík je protokol, v ktorom sú riziká rozdelené podľa závažnosti.

Výsledkom odbornej prehliadky je záznam o odbornej prehliadke zaznamenaný dodávateľom do Revíznej knihy výťahu (Knihy kontrol výťahu). Výsledkom odbornej skúšky a opakovanej úradnej skúšky je protokol vystavený dodávateľom o skúške.

**Zoznam objektov verejného obstarávateľa určených na plnenie predmetu zákazky obsahuje príloha č. 3 Zmluva.**

Presná špecifikácia predmetu zákazky vrátane požadovaných termínov jednotlivých OPaOS a preventívnej údržby výťahov podľa objektov verejného obstarávateľa obsahuje príloha č. 2 zmluvy.

Verejný obstarávateľ požaduje, aby v navrhnutej cene boli zahrnuté všetky činnosti a práce spojené so zabezpečením celého predmetu zákazky v určenom mieste realizácie predmetu zákazky (napr. dopravné a prepravné náklady, náklady na používanie strojov, náradia a nástrojov; náklady dodávateľa za potrebný pomocný materiál, oleje, mazadlá, čistiace prostriedky; spotrebný materiál na zabezpečenie drobnej prevádzkovej poruchy vrátane ich dovozu a odvozu na miesto realizácie, osobné náklady, odvoz a ekologická likvidácia všetkého odpadu vzniknutého pri realizácii a pod.).

Uchádzačovi sa odporúča vykonať obhliadky miesta realizácie predmetu zákazky, aby si sám overil potrebný rozsah prác a získal informácie, ktoré budú potrebné na vypracovanie ponuky tak, aby zohľadňovala celý objem potrebných prác. Výdavky spojené s obhliadkou idú na ťarchu uchádzača.

Termín obhliadky je možné dohodnúť po dohovore s jednotlivými správcami budov podľa prílohy č. 1 zmluvy.

V prípade, ak sa počas trvania zmluvy zmení počet objektov verejného obstarávateľa (napr. dôjde k odpredaju niektorej budovy podľa prílohy č. 1 zmluvy, VšZP si vyhradzuje právo odobrať služby zmluvného partnera v objeme zníženom podľa predmetného objektu a dodávateľovi nevzniká automaticky nárok na dodanie kompletného rozsahu predmetu zákazky.

Ďalšie informácie o predmete zákazky sú uvedené v prílohe č. 3 Zmluva